
Text rozhodnutia
Súd: Krajský súd Bratislava Spisová značka: 18CoE/583/2013 Identifikačné číslo súdneho spisu: 1608206852 Dátum vydania rozhodnutia: 28. 02. 2014 Meno a priezvisko sudcu, VSÚ: JUDr. Boris Tóth ECLI: ECLI:SK:KSBA:2014:1608206852.1 Uznesenie Krajský súd v Bratislave v exekučnej veci oprávneného: Dopravný podnik Bratislava, akciová spoločnosť, Olejkárska 1, Bratislava, IČO: 00 492 736, zastúpeného: JUDr. Marián Chovanec, advokát, Trnavská cesta 60, Bratislava, proti povinnému: O. W., nar. XX.XX.XXXX, dátum úmrtia: XX.XX.XXXX, naposledy bytom D. XX, A., občan SR, vedenej súdnym exekútorom JUDr. Vladimírom Usačevom, so sídlom úradu Lehotského 4, Bratislava, pre vymoženie uloženej povinnosti zaplatiť istinu 40,23 eur, trovy konania a trovy exekúcie, o odvolaní oprávneného proti uzneseniu Okresného súdu Malacky, č.k. 23Er/15811/2008-23 zo dňa 08.11.2013, takto r o z h o d o l : Krajský súd v Bratislave uznesenie Okresného súdu Malacky, č.k. 23Er/15811/2008-23 zo dňa 08.11.2013, v časti výroku o zastavení exekúcie p o t v r d z u j e. Krajský súd v Bratislave odvolanie oprávneného proti uzneseniu Okresného súdu Malacky, č.k. 23Er/15811/2008-23 zo dňa 08.11.2013, v časti výroku o trovách exekúcie o d m i e t a. o d ô v o d n e n i e : Okresný súd Malacky uznesením, č.k. 23Er/15811/2008-23 zo dňa 08.11.2013, zastavil exekúciu podľa ust. § 57 ods. 1 písm. g) zákona NR SR č. 233/1995 Z.z. o súdnych exekútoroch a exekučnej činnosti (Exekučný poriadok) v znení neskorších právnych predpisov (ďalej len „EP“) z dôvodu, že povinný zomrel ešte pred začatím exekučného konania. Prvostupňový súd zároveň podľa ust. § 203 ods. EP uložil oprávnenému povinnosť uhradiť súdnemu exekútorovi trovy exekúcie vo výške 89,22 eur pozostávajúce z odmeny vo výške 33,19 eur, náhrady hotových výdavkov vo výške 39,84 eur a 20% DPH v sume 14,87 eur. Proti predmetnému uzneseniu podal oprávnený v zákonnej lehote odvolanie, ktorým žiadal, aby súd napadnuté uznesenie v časti zastavenia exekúcie zrušil a exekučné konanie ďalej pokračovalo. Zastavením exekúcie by oprávnenému nebola poskytnutá dostatočná súdna ochrana. Exekútor si náhradu trov môže uplatniť nielen preddavkom, ale aj trovami exekúcie, ale oprávnený sa svojho práva môže domáhať len prostredníctvom exekúcie. Čo sa týka trov exekúcie, tu oprávnený poukázal na ust. § 150 ods. 2 zákona NZ ČSSR č. 99/1963 Zb. Občiansky súdny poriadok (ďalej len „O.s.p.“), podľa ktorého môže súd nepriznať alebo znížiť trovy konania, ak sú tieto v drobných sporoch neprimerané voči pohľadávke. Krajský súd v Bratislave, ako odvolací súd podľa ust. § 10 ods. 1 O.s.p., preskúmal napadnuté uznesenie podľa ust. § 212 ods. 1 O.s.p., bez nariadenia pojednávania podľa ust. § 214 ods. 2 a dospel k záveru, že podané odvolanie je v časti výroku o zastavení exekúcie nedôvodné a že podané odvolanie v časti výroku o trovách exekúcie je potrebné odmietnuť. Z obsahu spisu vyplýva, že exekučné konanie sa začalo dňa 09.09.2008. Súdny exekútor dňa 25.02.2011 doručil súdu návrh na zastavenie exekúcie z dôvodu, že povinný zomrel ešte pred začatím exekučného konania. Súdny exekútor si uplatnil trovy exekúcie vo výške 161,23 eur. Prvostupňový súd uznesením, č.k. 23Er/15811/2008-20 zo dňa 02.10.2013 vyhlásil exekúciu za neprípustnú z dôvodu úmrtia povinného ešte pred začatím exekučného konania. Uznesenie nadobudlo právoplatnosť dňa 01.11.2013. Následne exekučný súd vydal uznesenie o zastavení exekúcie a oprávnenému uložil povinnosť uhradiť súdnemu exekútorovi trovy exekúcie vo výške 89,22 eur. Exekúcia bola zastavená z dôvodu, že povinný zomrel ešte pred podaním návrhu na vykonanie exekúcie. Uvedené znamená, že povinný označený v návrhu oprávneného na vykonanie exekúcie už v čase začatia exekučného konania nemal spôsobilosť mať práva a povinnosti, a teda ani spôsobilosť byť účastníkom konania (nebol pasívne legitimovaný). Splnenie podmienky občianskoprocesnej subjektivity je súd povinný skúmať po celý čas konania. Jej nedostatok je prakticky neodstrániteľný a vedie k zastaveniu konania (§ 104 O.s.p.). Z uvedeného dôvodu odvolací súd uznesenie súdu prvého stupňa v časti výroku o vyhlásení exekúcie za neprípustnú a jej zastavení, ako vecne správne, podľa ust. § 219 O.s.p. potvrdil. Podľa ust. § 202 ods. 2 O.s.p. odvolanie nie je prípustné ani proti uzneseniu v exekučnom konaní podľa osobitného zákona, ak tento osobitný zákon neustanovuje inak, a ani proti uzneseniu v konaní o vymáhanie súdnych pohľadávok podľa osobitného zákona. Podľa ust. § 218 ods. 1 písm. c) O.s.p. odvolací súd odmietne odvolanie, ktoré smeruje proti rozhodnutiu, proti ktorému nie je odvolanie prípustné. Podľa ust. § 58 ods. 6 EP proti výroku o náhrade trov konania v rozhodnutí podľa § 57 nemožno podať mimoriadne dovolanie. Podľa ust. § 243b ods. 1 EP exekučné konania začaté pred 1. novembrom 2013 sa dokončia podľa predpisov účinných do 31. októbra 2013, ak odseky 2 a 3 neustanovujú inak. Podľa ust. § 243b ods. 3 EP o odvolaní proti výroku o náhrade trov konania v rozhodnutí podľa § 57, ktoré bolo podané pred 1. novembrom 2013, sa rozhodne podľa predpisov účinných do 31. októbra 2013; to neplatí, ak ide o odvolanie podané proti rozhodnutiu vyššieho súdneho úradníka, o ktorom doposiaľ nerozhodol sudca. Odvolací súd zistil, že oprávnený podal odvolanie proti uzneseniu súdu prvého stupňa v časti výroku o trovách exekúcie. Novelou EP č. 299/2013 Z.z. došlo s účinnosťou od 01.11.2013 k zmene ust. § 58 ods. 6 EP, a to tak, že proti rozhodnutiu súdu o trovách exekúcie nie je prípustné odvolanie ani mimoriadne dovolanie. Výnimku z uvedeného upravuje ust. § 243b ods. 3 EP, a tou je prípad, ak účastník konania podá odvolanie proti výroku o trovách exekúcie pred 1. novembrom 2013. V danom prípade však oprávnený podal odvolanie dňa 04.12.2013, teda v čase, kedy už odvolanie proti výroku o trovách exekúcie nebolo prípustné podať. Z uvedeného dôvodu (vzhľadom na ust. § 202 ods. 2 O.s.p.) odvolací súd odvolanie oprávneného proti uzneseniu súdu prvého stupňa v časti výroku o trovách exekúcie podľa ust. § 218 ods. 1 písm. c) O.s.p. odmietol. Poučenie: Proti tomuto uzneseniu odvolanie nie je prípustné.

